Adrian Mititelu (56 de ani) trăiește o mare dramă după retrogradarea în Liga 2 a echipei pe care o finanțează, FCU Craiova. În 2021, când și-a văzut din nou echipa pe prima scenă, Adrian Mititelu și-a fixat ținte înalte, visând la cupe europene, și s-a pus pe transferat jucători străini.
Omul de afaceri a crezut că asta este rețeta succesului imediat. Mititelu a vrut să copieze modelul CFR Cluj și Astra Giurgiu, astfel că în cele trei sezoane a adus la Craiova nu mai puțin de 28 de fotbaliști străni.
Pentru transferurile acestora, FCU Craiova a raportat la FRF comisioane plătite impresarilor în valoare totală de 185.000 de euro: 83.000 de euro în 2023 și 102.000 euro în 2022. Rezultă o medie de 6.600 de euro plătiți impresarilor la un transfer. Mititelu le-a dat străinilor salarii lunare de 7.000-8.000 de euro.
Unii au confirmat, dar au plecat repede, cu scandal, cazurile Dominik Kovacic și Rui Duarte. Alții au jucat doar câteva meciuri și au fugit, vezi Giovanni Piccolomo. O altă categorie o reprezintă cei care n-au apucat să joace nici măcar vreun meci: Apostolos Diamantis, Moses Abbey sau Idris Bounaas.
FCU Craiova a încercat și jucători cu nume, cum ar Kyriakos Papadopoulos sau Leo Lacroix, dar care s-au dovedit în cele din urmă a fi niște pariuri pierdute.
Familia Mititelu plânge după banii investiți 20 de ani în fotbal. ”Suntem în foarte mare pierdere. S-au băgat în jur de șase milioane în baza sportivă, am pierdut undeva la patru milioane anul acesta, anul trecut trei și jumătate, acum doi ani am pierdut trei milioane.
În liga a doua am pierdut un milion și jumătate. Eu zic că depășim 40 milioane de euro în ultimii 20 de ani. Why always me, why always us? (n.r. – De ce mereu eu, de ce mereu noi?)”, a declarat fiul patronului de la FC U Craiova, la FANATIK SUPERLIGA.
Impresarii sunt marea noastră problemă. Am înlemnit, de exemplu, la Liga 2 când unii impresari au luat primă de promovare, iar jucătorii, nu. Vor comisioane de 10, 20, 30 de mii de euro. Impresarii vor mai mulți bani decât jucătorii. Nu e normal. Jucătorii trebuie să-și dea seama că acești impresari îi mănâncă” – Adrian Mititelu jr., în iulie 2021
Patronul Rapidului, Dan Șucu, a fost cel mai darnic cu impresarii. În 2023, miliardarul le-a plătit agenţilor comisioane de 574.000 de euro! De aproape şapte ori mai mulţi bani decât a cheltuit Adrian Mititelu cu intermediarii transferurilor de jucători.